Forslag til RÅDETS FORORDNING om ændring af forordning (EF) 348/2000 om indførelse af en endelig antidumpingtold på importen af visse sømløse rør af jern eller ulegeret stål med oprindelse i Kroatien og Ukraine

(forelagt af Kommissionen)

BEGRUNDELSE

Den 19. november 1998 indledte Kommissionen en antidumpingprocedure, som førte til pålæggelse af en definitiv antidumpingtold på visse sømløse rør af jern eller ulegeret stål med oprindelse i bl.a. Ukraine, jf. Rådets forordning (EF) 348/2000 [1].

[1] EFT L 45 af 17.2.2000, s. 1.

Der blev imidlertid indrømmet fritagelser for tolden til bl.a. importmængder fremstillet og solgt til eksport til EF af tre ukrainske eksportører, fra hvem Kommissionen accepterede et fælles tilsagn (jf. Kommissionens afgørelse 2000/137/EF [2]). Disse virksomheder er opført på en liste i førnævnte forordning og afgørelse.

[2] EFT L 46 af 18.2.2000, s. 34.

De tre ukrainske virksomheder underrettede Kommissionen om, at de ønskede at trække det fælles tilsagn tilbage.

På denne baggrund foreslås der med vedlagte forslag til forordning Rådet en ændring med hensyn til de ukrainske virksomheder, der fritages for antidumpingtolden i artikel 2, stk. 4, i forordning (EF) nr. 348/2000.

Kommissionen ændrer side om side hermed artikel 1 i Kommissionens afgørelse 2000/137/EF.

Forslag til RÅDETS FORORDNING om ændring af forordning (EF) 348/2000 om indførelse af en endelig antidumpingtold på importen af visse sømløse rør af jern eller ulegeret stål med oprindelse i Kroatien og Ukraine

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab [3], særlig artikel 8,

[3] EFT L 56 af 6.3.1996, s. 1. Forordningen er senest ændret ved forordning (EF) nr. 2238/2000 (EFT L 257 af 11.10.2000, s. 2).

under henvisning til forslag fra Kommissionen efter høring af Det rådgivende Udvalg og

ud fra følgende betragtninger:

A. TIDLIGERE PROCEDURE

(1) Den 19. november 1998 indledte Kommissionen en antidumpingprocedure [4] over for importen af visse sømløse rør af jern eller ulegeret stål ("det pågældende produkt") med oprindelse i bl.a. Ukraine.

[4] EFT C 353 af 19.11.1998, s. 13

(2) Denne procedure førte til, at Rådet i februar 2000 ved forordning (EF) nr. 348/2000 [5] indførte en antidumpingtold for at fjerne de skadelige virkninger af dumpingen.

[5] EFT L 45 af 17.2.2000, s. 1.

(3) Parallelt hermed accepterede Kommissionen ved afgørelse nr. 2000/137/EF [6] et fælles pristilsagn op til en bestemt mængde, der omfattede foranstaltninger til overvågning af tilsagnet, fra tre ukrainske eksporterende producenter, Dnepropetrovsk Tube Works ('DTW'), Nikopol Pivdennotrubny Works (senere overført til Nikopolsky Seamless Tube Plant, "Niko Tube" [7]) og Nizhnedneprovsky Tube Rolling Plant ('NTRP'). Følgelig var importen af det pågældende produkt fra disse eksporterende producenter fritaget for den nævnte antidumpingtold.

[6] EFT L 46 af 18.2.2000, s. 34.

[7] EFT C 198 af 13.7.2001, s. 2

B. FRIVILLIG TILBAGETRÆKNING AF DET FÆLLES TILSAGN

(4) DTW, Niko Tube og NTRP underrettede Kommissionen om, at de ønskede at trække dette fælles tilsagn tilbage. Følgelig er navnene på disse virksomheder ved Kommissionens afgørelse 2002/xxxx/EF blevet fjernet fra listen over virksomheder, fra hvilke der blev accepteret tilsagn i artikel 1 i afgørelse 2000/137/EF.

C. ÆNDRING AF FORORDNING (EF) nr. 348/2000

(5) I betragtning af ovenstående og i henhold til artikel 8, stk. 9, i Rådets forordning (EF) nr. 384/96 bør artikel 2, stk. 4, i forordning (EF) nr. 348/2000 ændres i overensstemmelse hermed, og de eksporterende producenter bør pålægges den relevante sats for antidumpingtolden for Ukraine, som er fastsat i artikel 1, stk. 2, i forordning (EF) nr. 348/2000 (38,5%) -

UDSTEDT FØLGENDE FORORDNING:

Artikel 1

Tabellen i artikel 2, stk. 4, i Rådets forordning (EF) nr. 348/2000, affattes således:

>TABELPOSITION>

Artikel 2

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den [...]

På Rådets vegne

Formand